《秋日载园刺史约同人游瑕邱作》
清代·张晋

行乐无古今，陵谷有变迁。风流不歇绝，赖此文字传。

斯邱载《檀弓》，遗迹幸未湮。主人约嘉客，选胜追昔贤。

登顿忽忘疲，周览开心颜。是时雨初霁，林木含朝烟。

微风荡空翠，扑我襟袖间。千里纵远目，平楚何苍然。

恨不起往哲，执手同周旋。主人发高唱，实从挥锦笺。

修禊咏《兰亭》，雅集记《西园》。以今而视昔，夫复何让焉。

斜阳欲西匿，去去还流连。谁是后来者，一笑摇归鞭。

作者简介：山西阳城人，字隽三。诸生。工诗，长于七古。足迹半天下，后落拓以死。有《艳雪堂诗集》。